
1.Οικονομικοί Δείκτες
Πληθωρισμός

Σύμφωνα με την πολωνική Κεντρική Στατιστική Υπηρεσία GUS, τον Απρίλιο τ.έ. οι τιμές καταναλωτικών αγαθών και υπηρεσιών (ΔΤΚ/CPI) μειώθηκαν κατά 1,1% σε σύγκριση με τον περυσινό Απρίλιο και αυξήθηκαν κατά 0,4% σε σύγκριση με τον Μάρτιο τ.έ.. Σύμφωνα με την Eurostat, ο (απο)πληθωρισμός (ΕΔΤΚ/HICP) ήταν -0,9% τον Απρίλιο τ.έ. σε σύγκριση με τον Απρίλιο του 2014 και 0,4% σε σύγκριση με τον Μάρτιο τ.έ.. 
Ανεργία

Σύμφωνα με την πολωνική Κεντρική Στατιστική Υπηρεσία (GUS), το ποσοστό ανεργίας υποχώρησε τον Απρίλιο τ.έ. στο 11,2%, από 11,7% τον Μάρτιο τ.έ.. Στα τέλη Απριλίου τ.έ. υπήρχαν 1.782.200 εγγεγραμμένοι άνεργοι. Το υψηλότερο ποσοστό ανεργίας καταγράφεται στην περιφέρεια Warminsko-Mazurskie της ΒΑ Πολωνίας (18%) και το χαμηλότερο στη δυτική περιφέρεια Wielkopolskie (7,6%).

Βιομηχανική παραγωγή

Σύμφωνα με στοιχεία της πολωνικής Κεντρικής Στατιστικής Υπηρεσίας GUS, η βιομηχανική παραγωγή αυξήθηκε κατά 2,3% τον Απρίλιο τ.έ. σε σύγκριση με τον Απρίλιο του 2014, μετά από αύξηση 8,8% τον Μάρτιο τ.έ..

2. Εξωτερικό Εμπόριο – ΑΞΕ
Αποτελέσματα λειτουργίας Ειδικών Οικονομικών Ζωνών στη Πολωνία
Σύμφωνα με ενημερωτικό σημείωμα του Π/Υπουργείου Οικονομίας, σχετικά με τα αποτελέσματα λειτουργίας των 14 υπαρχόντων Ειδικών Οικονομικών Ζωνών στη Πολωνία, προκύπτει ότι χάρις την λειτουργία τους (από το 1995), έγινε δυνατή η προσέλκυση άμεσων ξένων επενδύσεων ύψους 102 δισ. Ζλότυ (περίπου 26 δισ. Ευρώ), ποσό που αντιστοιχεί στο 16% των συνολικών άμεσων ξένων επενδύσεων που έχουν πραγματοποιηθεί μέχρι σήμερα στην Πολωνία. Παράλληλα, ο αριθμός των επιχειρήσεων που εγκαταστάθηκαν στις πολωνικές ΕΟΖ, υπερβαίνει τις 2.000, ενώ η λειτουργία των ανωτέρω επιχειρήσεων συνέβαλε στη διατήρηση 82.000 υφιστάμενων και στη δημιουργία 214.000 νέων θέσεων εργασίας. Πέραν αυτών, σημειώνονται τα εξής: Η εισαγωγή, στο πολωνικό δίκαιο, της δυνατότητας δημιουργίας και λειτουργίας Ειδικών Οικονομικών Ζωνών (ΕΟΖ) συντελέστηκε το 1994 (Act on Special Economic Zones of 20 October 1994). Οι ΕΟΖ γίνονται αντιληπτές ως συγκεκριμένες περιοχές, εκτός αστικού ιστού, στις οποίες μπορούν να λαμβάνουν χώρα επιχειρηματικές δραστηριότητες κάτω από ευνοϊκές συνθήκες. Το βασικό κίνητρο που παρέχεται για την προσέλκυση και εγκατάσταση επιχειρήσεων στις εν λόγω ζώνες στην Πολωνία, είναι οι φορολογικές απαλλαγές, η έκταση των οποίων κυμαίνεται από 30% έως 50% και εξαρτάται από το μέγεθος της επιχείρησης, τον τόπο εγκατάστασης και το ύψος του επενδυθέντος κεφαλαίου. Παράλληλα, δίδονται απαλλαγές για αγορά εκτάσεων γης και κεφαλαιουχικού εξοπλισμού. Υπό προϋποθέσεις, μπορεί να δοθεί απαλλαγή και από τον φόρο ακινήτων. Το αρχικό σκεπτικό της δημιουργίας των ΕΟΖ επικεντρώθηκε στη διευκόλυνση της στήριξης περιφερειών με σημαντικές διαρθρωτικές αδυναμίες, τη διαχείριση (των προ του 1990) υπαρχουσών βιομηχανικών υποδομών και τη δημιουργία νέων θέσεων εργασίας. Στη συνέχεια, το ίδιο σκεπτικό συμπληρώθηκε από τον στόχο της προσέλκυσης ποιοτικών αλλοδαπών επενδύσεων σε περιοχές με ανταγωνιστικά χαρακτηριστικά. Άδεια άσκησης επιχειρηματικής δραστηριότητας εντός ΕΟΖ χορηγείται κατόπιν πρόκλησης υποβολής προσφοράς ή διαπραγμάτευσης σε συνέχεια σχετικής δημόσιας πρόσκλησης. Της πρόσκλησης υποβολής προσφοράς ή της πρόσκλησης συμμετοχής σε διαπραγμάτευση προηγείται η υποβολή επιστολής προθέσεων εκ μέρους του υποψήφιου επενδυτή. Στη συνέχεια, ο επενδυτής υποχρεούται να προμηθευτεί το τεύχος των βασικών όρων της διαδικασίας. Κατά κανόνα, ο ενδιαφερόμενος έχει στη διάθεσή του 21 ημέρες από τη δημοσίευση της πρόσκλησης για την υποβολή του συνόλου των απαιτούμενων δικαιολογητικών (κυρίως της προσφοράς και του επιχειρηματικού σχεδίου) στις αρχές της ΕΟΖ. Εάν ο επενδυτής προτίθεται να αγοράσει ακίνητη περιουσία στο πλαίσιο της διαδικασίας χορήγησης άδειας, οφείλει να καταθέσει σχετική εγγύηση στον τραπεζικό λογαριασμό της ΕΟΖ. Μετά από την επιτυχή ολοκλήρωση της διαδικασίας, ο επενδυτής λαμβάνει άδεια άσκησης επιχειρηματικής δραστηριότητας εντός της ΕΟΖ, στην οποία προσδιορίζονται επακριβώς οι βασικές δεσμεύσεις του επιχειρηματία (π.χ. ο αριθμός των δημιουργούμενων θέσεων εργασίας, το ύψος των επιλέξιμων δαπανών στο πλαίσιο της νέα επένδυσης και ο χρόνος ολοκλήρωσης του επενδυτικού σχεδίου). Οι πολωνικές ΕΟΖ (14 ενεργές σήμερα) θα συνεχίσουν να λειτουργούν έως το τέλος του 2026, καθώς δόθηκε, από την Κυβέρνηση, παράταση στην προβλεπόμενη περίοδο λειτουργίας τους, η οποία εκτεινόταν, σύμφωνα με τις αρχικές προβλέψεις, έως το 2020. Περισσότερες πληροφορίες για τις ΕΟΖ παρατίθενται στον ιστότοπο του Πολωνικού Οργανισμού Προσέλκυσης Επενδύσεων PAIiIZ (www.paiz.gov.pl/investment_support/sez) και σε σχετική έκδοση της KPMG (www.paiz.gov.pl/files/?id_plik=24349).
Κλάδος Τεχνολογίας, Πληροφορικής & Επικοινωνιών (ΤΠΕ)
Σύμφωνα με σχετικές εκτιμήσεις της Oxford Economics για λογαριασμό της HSBC, που δημοσιεύθηκαν από την οικονομική εφημερίδα Puls Biznesu,  τα προϊόντα του κλάδου ΤΠΕ είναι πιθανό να δώσουν σημαντική ώθηση στις πολωνικές εξαγωγές, που προβλέπεται ότι θα αυξάνονται με ρυθμό 5-6% ετησίως τα επόμενα χρόνια και θα ξεπεράσουν τα € 450 δισ. το 2030 (από 163 δισ. το 2014). Στις δέκα κορυφαίες κατηγορίες των εξαγόμενων πολωνικών προϊόντων θα πρωταγωνιστούν ο βιομηχανικός μηχανολογικός εξοπλισμός και ο εξοπλισμός μεταφορών, αλλά οι κλάδοι ΤΠΕ και φαρμακευτικών θα γίνονται ολοένα σημαντικότεροι με την πάροδο των ετών. Οι εξαγωγικοί κλάδοι των τροφίμων και των υφασμάτων/ενδυμάτων θα υποχωρήσουν. Η HSBC επισημαίνει ότι, μολονότι η Πολωνία υστερεί όσον αφορά τις διαθέσιμες υποδομές ΤΠΕ, ο κλάδος ισχυροποιείται διαρκώς. Οι εξαγωγές του αντιπροσωπεύουν σήμερα το 8% των πολωνικών εξαγωγών. Η αξία της πολωνικής αγοράς ΤΠΕ υπολογίζεται ότι ανέρχεται στα 125 δισ. Ζλότυ.
3. Ειδήσεις εσωτερικής αγοράς 

Προοπτική υιοθέτησης Ευρώ: Δημοσκόπηση
Σύμφωνα με πρόσφατη δημοσκόπηση του κέντρου ερευνών κοινής γνώμης CBOS, το 70% των Πολωνών αντιτίθεται στην προοπτική υιοθέτησης του Ευρώ. Πρόκειται για το υψηλότερο καταγεγραμμένο ποσοστό άρνησης εγκατάλειψης του εθνικού νομίσματος (Ζλότυ). Το ποσοστό των υποστηρικτών του κοινού νομίσματος περιορίζεται στο 25%. Το υψηλότερο ποσοστό υποστήριξης του κοινού νομίσματος (64%) καταγράφηκε το 2002, πριν από την εισδοχή της Πολωνίας στην ΕΕ (2004). Στις 28/5, ο Διοικητής της πολωνικής Κεντρικής Τραπέζης Marek Belka δήλωσε συναφώς ότι η κατάσταση που επικρατεί στην Ευρωζώνη μετριάζει τον πολωνικό ενθουσιασμό για υιοθέτηση του Ευρώ στο προσεχές διάστημα.
Μισθοί Δημοσίου

Ο Υπουργός Οικονομικών Mateusz Szczurek δήλωσε ότι η κυβέρνηση προτίθεται να εξετάσει πολύ σοβαρά το ενδεχόμενο «ξεπαγώματος» των μισθών στο Δημόσιο το 2016, καθώς η επικείμενη έξοδος της χώρας από τη διαδικασία επιτήρησης (διαδικασία υπερβολικού ελλείμματος) δίνει μεγαλύτερη ελευθερία κινήσεων στον τομέα της δημοσιονομικής πολιτικής. Συγκεκριμένες προτάσεις θα κατατεθούν κατά την κατάρτιση του κρατικού προϋπολογισμού για το 2016. Στις 12/5 η Ευρωπαϊκή Επιτροπή πρότεινε την άρση της διαδικασίας υπερβολικού ελλείμματος για την Πολωνία, διαδικασία που είχε επιβληθεί το 2009.

Ελάφρυνση δανειοληπτών Ελβ. Φράγκου

Σύμφωνα με δημοσιεύματα της οικονομικής εφημερίδας Puls Biznesu και του Bloomberg, η Ένωση Πολωνικών Τραπεζών ΖΒΡ παρουσίασε, στις 27/5, πρότασή της για την αντιμετώπιση του προβλήματος που αντιμετωπίζουν δανειολήπτες και χρηματοπιστωτικά ιδρύματα της χώρας, συνεπεία της ανατίμησης του Ελβετικού Φράγκου (CHF) έναντι του Ζλότυ (PLN) τον Ιανουάριο τ.έ.. Η αξία των δανείων σε CHF που έχουν χορηγηθεί από τις πολωνικές τράπεζες σε περίπου 565.000 δανειολήπτες ανέρχεται στα PLN 144 δισ. (περίπου € 35 δισ.) και αντιστοιχεί στο 40% της συνολικής αξίας των χορηγηθέντων ενυπόθηκων δανείων. Στη πλειονότητά τους, τα συγκεκριμένα δάνεια χορηγήθηκαν πριν από το 2008 και το ξέσπασμα της διεθνούς οικονομικής κρίσης, σε μια περίοδο που τα ελβετικά επιτόκια παρέμεναν ιδιαίτερα ελκυστικά. Δέκα πολωνικές τράπεζες, μεταξύ των οποίων η μεγαλύτερη τράπεζα της χώρας PKO Bank Polski (κρατικών συμφερόντων), συμφώνησαν να προχωρήσουν στη διευκόλυνση των δανειοληπτών σε περίπτωση περαιτέρω διολίσθησης του Ζλότυ έναντι του Ελβ. Φράγκου. Οι τράπεζες θα συνεισφέρουν άμεσα PLN 125 εκ. σε ένα «ταμείο» που θα παρέχει βοήθεια στους δανειολήπτες υπό συγκεκριμένες προϋποθέσεις. Σύμφωνα με την πρόταση, το σχέδιο θα ενεργοποιηθεί σε περίπτωση διολίσθησης της συναλλαγματικής ισοτιμίας του Ζλότυ σε επίπεδα μεταξύ PLN 5 και PLN 5,33 / CHF 1 (η ισοτιμία την ημέρα της ανακοίνωσης ήταν PLN 4,00 / CHF 1). Δικαιούχοι θα είναι δανειολήπτες CHF με εισοδήματα που υπολείπονται του εθνικού μέσου όρου, εφόσον τα διαμερίσματά τους είναι μικρότερα των 75 τ.μ. και οι μονοκατοικίες τους μικρότερες των 100 τ.μ. (περίπου 10% συνόλου ενυπόθηκων δανείων CHF). Όσοι δανειολήπτες δηλώσουν συμμετοχή στο πρόγραμμα θα είναι υποχρεωμένοι να μετατρέψουν τα δάνειά τους σε Ζλότυ εάν η ισοτιμία του πολωνικού νομίσματος διαμορφωθεί στα PLN 3 / CHF 1. Μέσω του ταμείου, η τράπεζα θα καλύπτει το 100% των δόσεων αποπληρωμής ενός δανειολήπτη για ένα έτος, εφόσον το ποσό δεν ξεπερνά τα PLN 1.500 (περίπου € 375), ενώ ο δανειολήπτης θα υποχρεούται να αποπληρώσει τη διευκόλυνση σε ποσοστό 100%. Σημειώνεται ότι οι βασικοί άξονες του σχεδίου της ΖΒΡ είναι σε γενικές γραμμές αντίθετοι με το πνεύμα των σχετικών εξαγγελιών του νεοεκλεγέντος (24 τ.μ.) Προέδρου της Δημοκρατίας κ. Andrzej Duda, που στηρίχθηκε από το κόμμα της αξιωματικής αντιπολίτευσης PiS. Έτσι, το θέμα δεν αποκλείεται να εξελιχθεί σε αντικείμενο κομματικής αντιπαράθεσης εν όψει των βουλευτικών εκλογών του προσεχούς φθινοπώρου.  Σύμφωνα με τις προεκλογικές του εξαγγελίες, ο νεοεκλεγείς Πρόεδρος σχεδιάζει να προωθήσει τη μετατροπή των δανείων CHF σε PLN με το επιτόκιο δανεισμού της αρχικής τους χορήγησης. Μια τέτοια κίνηση θα ανακούφιζε τους δανειολήπτες που επιβαρύνθηκαν σημαντικά λόγω της υποτίμησης του PLN έναντι του CHF κατά σχεδόν 45% από το 2008. Την ίδια στιγμή, όμως, μια τέτοια κίνηση θα υποχρέωνε τις τράπεζες να επωμιστούν ακόμη μεγαλύτερα βάρη, σε σύγκριση με αυτά που ήδη προτίθενται να επωμιστούν στο πλαίσιο του σχεδίου που προτείνουν οι ίδιες.

Αμυντικές δαπάνες – Αμυντ. Βιομηχανία

Σύμφωνα με δηλώσεις (26/5) του Υφυπουργού Θησαυροφυλακίου Zdzislaw Gawlik, η αξία των συνολικών δαπανών για τον εκσυγχρονισμό των πολωνικών ενόπλων δυνάμεων μέχρι το 2022 θα ξεπεράσει τα 137 δισ. Ζλότυ (€ 33,4 δισ.), ενώ πρόθεση της κυβέρνησης αποτελεί η ανάθεση όσο  το δυνατόν περισσότερων συμβάσεων προμηθειών σε πολωνικά εργοστάσια. Το Υπουργείο Θησαυροφυλακίου παρέχει οικονομική στήριξη σε πολωνικές επιχειρήσεις που υλοποιούν έργα εξέλιξης και αναβάθμισης των τεχνολογιών του κλάδου ασφάλειας. Σε αυτό το πλαίσιο, οι εταιρείες του ομίλου της Πολωνικής Αμυντικής Βιομηχανίας επρόκειτο να λάβουν 500 εκ. Ζλότυ στο διάστημα 2011-2016. Στις 27/5, η Κάτω Βουλή ψήφισε νομοσχέδιο, σύμφωνα με το οποίο η αξία των ετήσιων αμυντικών δαπανών θα ανέρχεται τουλάχιστον στο 2% του ΑΕΠ στα έτη μετά από το 2016, έναντι 1,95% φέτος.

Ευρωπαϊκές χρηματοδοτήσεις 2007-2013

Σύμφωνα με στοιχεία του Υπουργείου Υποδομών και Ανάπτυξης, η Πολωνία έχει δαπανήσει 339,3 δισ. Ζλότυ στο πλαίσιο της χρηματοδοτικής περιόδου 2007-2013. Από την αρχή της προγραμματικής περιόδου μέχρι τις 24.05.2015 υπεβλήθησαν 301.700 αιτήματα συγχρηματοδότησης αξίας 613,3 δισ. Ζλότυ (άθροισμα εθνικών και κοινοτικών πόρων). Στο ίδιο διάστημα, οι δικαιούχοι υπέγραψαν 106.000 συμβάσεις αξίας 410,3 δισ. Ζλότυ (επιλέξιμες δαπάνες), εκ των οποίων 288 δισ. αφορούσαν σε κοινοτική χρηματοδότηση, ήτοι 102,6% των πόρων που προορίζονταν για την Πολωνία για την προγραμματική περίοδο 2007-2013. Στο πλαίσιο της νέας προγραμματικής περιόδου 2014-2020, η Πολωνία θα λάβει 82,5 δισ. Ευρώ στο πλαίσιο της Πολιτικής Συνοχής (έναντι 68 δισ. στην προηγούμενη προγραμματική περίοδο). Θα δοθεί έμφαση σε τομείς όπως η επιστημονική έρευνα και οι εφαρμογές της στη βιομηχανία, η οδοποιία, η ανάπτυξη  της επιχειρηματικότητας, οι σιδηροδρομικές μεταφορές, οι ψηφιακές υποδομές και η προώθηση της απασχόλησης.

Αγορά φαρμακευτικών

Σύμφωνα με εκτιμήσεις της κλαδικής εταιρείας ερευνών αγοράς PharmaExpert, η αξία της εγχώριας αγοράς φαρμακευτικών πρόκειται να αυξηθεί κατά 6,3% το 2015, ανερχόμενη στα 30,3 δισ. Ζλότυ. Οι πωλήσεις των συνταγογραφούμενων φαρμάκων που καλύπτονται από την κοινωνική ασφάλιση θα αυξηθούν κατά 6,7%, ανερχόμενες στα 8,1 δισ. Ζλότυ. Τον Απρίλιο τ.έ. οι πωλήσεις του κλάδου αυξήθηκαν κατά 10%, φτάνοντας τα 2,59 δισ. Ζλότυ, εκ των οποίων 979 εκ. Ζλότυ αντιστοιχούν στα συνταγογραφούμενα φάρμακα (+13,6%),  994 εκ. Ζλότυ (+5,5%) στα μη συνταγογραφούμενα και 585 εκ. Ζλότυ (+11,2%) στα συνταγογραφούμενα που καλύπτονται σε ποσοστό 100% από την κοινωνική ασφάλιση. Στη χώρα λειτουργούν περίπου 14.440 φαρμακεία, 702 περισσότερα σε σχέση με πέρυσι. 

Οδική σύνδεση Πολωνίας-Τσεχίας

Όπως ανακοίνωσε η Πολωνή Υπουργός Υποδομών Maria Wasiak, Πολωνία και Τσεχία κατέληξαν σε κατ’ αρχήν συμφωνία για την υποβολή κοινού αιτήματος χρηματοδότησης του έργου της επέκτασης του αυτοκινητοδρόμου S3 από την ΕΕ. Ο συγκεκριμένος αυτοκινητόδρομος είναι παράλληλος προς τα δυτικά σύνορα της Πολωνίας (ξεκινώντας από την περιοχή Szczecin-Swinoujscie και φτάνοντας ως τα σύνορα Πολωνίας Τσεχίας) και αποτελεί μέρος του άξονα Ε67 που φτάνει ως τη Βαλτική και μέρος της οδικής σύνδεσης Βαλτικής-Αδριατικής. Οι δύο χώρες προτίθενται να διεκδικήσουν πόρους της διευκόλυνσης Connecting Europe. 

Αεροδρόμιο Κρακοβίας
Όπως ανακοίνωσε η διοίκηση του δεύτερου μεγαλύτερου πολωνικού αερολιμένα, οι αεροπορικές εταιρείες British Airways, Swiss International και KLM πρόκειται να ξεκινήσουν την εκτέλεση δρομολογίων από/προς την Κρακοβία αυτόν τον μήνα. Επίσης, γνωστοποιήθηκε ότι σχεδιάζεται η κατασκευή ενός νέου διαδρόμου. Εκτιμήσεις κάνουν λόγο για περισσότερους από 4 εκ. επιβάτες που θα εξυπηρετηθούν από το αεροδρόμιο φέτος, έναντι 3,82 εκ. πέρυσι. Κατά την καλοκαιρινή περίοδο, δεκαεπτά αερομεταφορείς εκτελούν δρομολόγια από/προς την Κρακοβία. Στο δεύτερο εξάμηνο του τ.έ. αναμένεται να προχωρήσουν οι εργασίες εκσυγχρονισμού και επέκτασης του αεροδρομίου, αξίας 500 εκ. Ζλότυ. Οι παρεμβάσεις θα αναβαθμίσουν τις δυνατότητες εξυπηρέτησης επιβατών του αεροδρομίου στα 8 εκατομμύρια κατ’ έτος, έναντι 3,5 εκ. σήμερα. Οι τελικές αποφάσεις για την κατασκευή νέου διαδρόμου (μήκους 3.000 μ.) θα ληφθούν τον προσεχή Ιούλιο, με προοπτική ολοκλήρωσης του έργου το 2017. Εν τω μεταξύ, η ιρλανδική Ryanair γνωστοποίησε ότι θα προσθέσει ένα ακόμα αεροσκάφος Boeing 737-800 στα δύο αεροσκάφη του ίδιου τύπου που χρησιμοποιεί ήδη για πτήσεις από/προς Κρακοβία από/προς 25 αεροδρόμια του εσωτερικού και του εξωτερικού.

4. Ενέργεια
Νέος σταθμός ηλεκτροπαραγωγής Turow

Η Π/Θ Ewa Kopacz παρέστη (18/5) στην τελετή εγκαινίων της κατασκευής ενός νέου σταθμού ηλεκτροπαραγωγής στο εργοστάσιο του Turow της ΝΔ Πολωνίας. Σε δηλώσεις της, η κα Kopacz τόνισε ότι η Πολωνία μπορεί να συνεχίσει να χρησιμοποιεί τον λιθάνθρακα ως καύσιμη ύλη για την παραγωγή ενέργειας και συγχρόνως να επενδύει σε νέες τεχνολογίες μείωσης της ατμοσφαιρικής ρύπανσης, δίδοντας πάντοτε προτεραιότητα στην αναβάθμιση της ενεργειακής ασφάλειας. Η Πολωνία πρέπει – είτε στο πλαίσιο της συμμόρφωσης με τις περιβαλλοντικές προδιαγραφές της ΕΕ, είτε λόγω της παλαιότητας αρκετών υφιστάμενων εγκαταστάσεων – να κλείσει μέχρι το 2030 αρκετά εργοστάσια παραγωγής ηλεκτρικής ενέργειας, συνολικής δυναμικότητας 12 GW. Στη θέση αυτών δημιουργούνται νέα εργοστάσια ή προστίθενται νέοι σταθμοί σε υφιστάμενα εργοστάσια. Τέτοια έργα προγραμματίζονται ή υλοποιούνται ήδη σε Turow, Kozienice, Stalowa Wola και Opole. Το Δημόσιο θα επενδύσει περισσότερα από 30 δισ. Ζλότυ στο διάστημα μέχρι το 2030. Το εργοστάσιο του Turow θα ηλεκτροδοτεί περίπου 1,5 εκ. νοικοκυριά, ενώ ο νέος σταθμός θα είναι η πιο σύγχρονη εγκατάσταση του είδους της διεθνώς, εκπέμποντας 25% λιγότερο CO2 σε σύγκριση με τα υφιστάμενα πολωνικά εργοστάσια. Το έργο θα ολοκληρωθεί το 2019. Ο συνολικός προϋπολογισμός του είναι της τάξης των 4 δισ. Ζλότυ. Η παραγωγική δυναμικότητά του θα είναι 450 MW, ενώ η δυναμικότητα των τριών σταθμών που θα αντικαταστήσει το έργο ήταν 618 MW. Το έργο της κατασκευής έχει ανατεθεί σε κοινοπραξία των Mitsubishi Hitachi Power Systems Europe GmbH, Budimex και Tecnicas Reunidas Energia.

